
Uznesenie Mestský súd Bratislava II, vo veci prípustnosti prevzatia a držania umiestnenej: E., t.č. v zdravotníckom zariadení: Univerzitná nemocnica Bratislava, pracovisko: Nemocnica Staré Mesto, Mickiewiczova 13, Bratislava, Psychiatrická klinika LF UK a UNB, takto rozhodol: I. Prevzatie umiestnenej: E. do zdravotníckeho zariadenia - Univerzitná nemocnica Bratislava, pracovisko: Nemocnica Staré Mesto, Mickiewiczova 13, Bratislava, Psychiatrická klinika LF UK a UNB, ku ktorému došlo dňa 3. 2.2026 o 01,23 hod., bez jej súhlasu, bolo prípustné. II. Súd konanie zastavuje. III. Žiaden z účastníkov nemá nárok na náhradu trov konania. odôvodnenie: 1. Na základe oznámenia zdravotníckeho zariadenia zo dňa 3.2.2026 o 1,55 hod. je súdu známe, že dňa 3.2.2026 o 01,23 hod. prevzalo zdravotnícke zariadenie pacientku E. bez jej informovaného súhlasu. 2. V zmysle § 254 ods. 2 Civilného mimosporového poriadku, súd Uznesením pod č. k. 37Pu/1/2026 - 9 zo dňa 3. 2.2026 začal z úradnej povinnosti konanie o vyslovenie prípustnosti prevzatia a držania umiestnenej v zdravotníckom zariadení. 3. Súd vykonal dokazovanie výsluchom ošetrujúcej lekárky G. oboznámením sa so zdravotnou dokumentáciou umiestnenej podľa § 261 CMP a výsluchom umiestnenej podľa § 260 CMP. 4. Oboznámením sa s názorom ošetrujúcej lekárky G. a so zdravotnou dokumentáciou umiestnenej, súd zistil, že pacientka bola privezená RZP v sprievode PZ SR, kedy pacientka bola v parku, kde policajti zavolali záchranku, tam kričala, kopala okolo seba, podľa manžela bola v takomto stave asi dve hodiny, údajne vypila 4 dcl koňaku, bežne alkohol nepije. Pacientka pri zásahu záchranných zložiek nespolupracovala, kričala, bránila sa, nemožné bolo pacientku vyšetriť, nezrozumiteľne kvílila, hrýzla, kopala, plakala, pred transportom 1 x vracala. Z Anamnézy (od pacientky nebolo možné odobrať anamnézu pre nespoluprácu, čerpala heteroanamnesticky od manžela - F. (XXXX XXX XXX). Keď mala 25 alebo 26 rokov prekonala lymfóm, berie lieky na cholesterol a nejaké hormonálne lieky (nevie aké). Doteraz nebola sledovaná žiadnym psychiatrom. Užíva nejaké lieky na cholesterol a nejaké hormonálne lieky (názvy nevie). Pacientka bola privezená na transportnom ležadle v sprievode záchranárov a príslušníkov PZ SR, HK a DK fixované. Odetá v domácom odeve, na teplákoch na úrovni kolien špina od blata, nepozorovala vonkajšie známky traumatizmu. Verbálny aj očný kontakt nenadviazateľný, rečová bariéra, kričala niečo po ukrajinsky, hádzala sa a kopala okolo seba na lehátku, snažila sa uhryznúť personál, nadávala. Nespolupracovala. Vedomie vigilné, v.s. psychoticky alterované, orientácia nevyšetriteľná, vo vnímaní nemožno vylúčiť halucinácie viacerých modalít, nálada dysforicky-rezonantná, afekt, labilita, afekty hnevu, myslenie dezorganizované, po obsahovej stránke pre nespoluprácu a rečovú bariéru nehodnotiteľné, nevylučuje bludné obsahy v myslení s dopadom na správanie a emotivitu, MIF t.č. nehodnotiteľné, PMT výrazne agitované, masívne elevovaná IP tenzia, správanie dezintegrované, prítomná verbálna a brachiálna heteroagresia, kope a hryzie okolo seba, kričí, vydáva pazvuky, v.s. intoxikácia alkoholom, nevylučuje aj iné psychoaktívne látky, osobnosť psychoticky alterovaná. Somaticky t.č. nevyšetriteľná.Diagnostický záver: F10.8 Iná porucha
psychiky a správania zapríčinená užívaním alkoholu (intoxikačná psychóza),Polymorfná psychóza, toxická psychóza, ochorenie z okruhu sch ad diff. dg. Odporúčania: Stav pacientky vyžaduje akútnu psychiatrickú intervenciu formou hospitalizácie pre riziko ohrozenia seba ako aj iných osôb. Pacienta prijatá na psychiatrické oddelenie za účelom stabilizácie stavu a pokračovania v liečbe. Vstup administrovaný ako nedobrovoľný, identifikačný náramok neindikovaný. Záverom založila do spisu informovaný súhlas pacientky podpísaný dnes - 04.2.2026, že súhlasí s hospitalizáciou. 5. Umiestnená k okolnostiam prijatia na psychiatrické oddelenie uviedla, že s hospitalizáciou súhlasí, podpísala informovaný súhlas, dnes, t.j. 4.2.2026. K svojmu zdravotnému stavu a k okolnostiam prevzatia do ústavu zdravotnej starostlivosti uviedla, že ju priviezla sanitka. Bola hádka, vypila si pár štamperlíkov koňaku, potom mala psychologickú krízu. Trošku si vypila, nepamätá sa , ako sa sem dostala, pamätá si, ako ju vyšetrili lekári. Cítila sa zle, bolo jej na zvracanie. Teraz jej je veľmi zle, má psychologickú krízu. Nepodpísala hneď súhlas s hospitalizáciou, súhlas podpísala dnes. Všetko je v poriadku. Dávali jej nejaké lieky, ale to je všetko. Neužíva žiadne iné lieky. Berie len lieky na cholesterin. Ďakuje lekárom, všetko bolo veľmi dobre, všetci jej pomáhali, snažili sa rozprávať po rusky, po slovensky, po anglicky. Ďalej už nechce nič uviesť, nežiadala preklad uznesenia, môže byť v slovenčine. 6. Písomný súhlas o prevzatí do ústavnej starostlivosti podpísala pacientka dňa 4. 2. 2026 , bol založený aj do spisu. 7. Podľa § 6 ods. 4 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „Zákon o zdravotnej starostlivosti“) informovaný súhlas je preukázateľný súhlas s poskytnutím zdravotnej starostlivosti, ktorému predchádzalo poučenie podľa tohto zákona. Informovaný súhlas je aj taký preukázateľný súhlas s poskytnutím zdravotnej starostlivosti, ktorému predchádzalo odmietnutie poučenia, ak v tomto zákone nie je ustanovené inak (§ 6b, § 27 ods. 1, § 40 ods. 2). 8. Podľa § 9 ods. 5 Zákona o zdravotnej starostlivosti, ak ide o ústavnú starostlivosť, na ktorú sa nevyžaduje informovaný súhlas podľa § 6 ods. 9 písm. d), poskytovateľ je povinný prevzatie osoby do ústavnej starostlivosti oznámiť do 24 hodín súdu, v ktorého obvode sa zdravotnícke zariadenie ústavnej starostlivosti nachádza. O zákonnosti dôvodov prevzatia do ústavnej starostlivosti rozhodne súd. Do rozhodnutia súdu možno vykonávať len také zdravotné výkony, ktoré sú nevyhnutné na záchranu života a zdravia osoby alebo na zabezpečenie jej okolia. 9. Podľa § 260 ods. 1, 2 a 3 zákona č. 161/2015 Z. z. Civilný mimosporový poriadok v znení neskorších predpisov (ďalej len „CMP“) súd umiestneného vyslúchne. Výsluch umiestneného súd uskutoční spôsobom, ktorý je vhodný a primeraný s ohľadom na zdravotný stav. Ak je výsluch na ujmu zdravotného stavu, možno od výsluchu upustiť. Súd v takom prípade umiestneného vzhliadne. Ak o to požiada umiestnený, vyslúchne ho súd vždy. 10. Podľa § 261 CMP súd sa oboznámi s názorom ošetrujúceho lekára, prípadne ďalších osôb, ktoré môžu objasniť stav veci, a so zdravotnou dokumentáciou umiestneného. 11. Podľa § 262 ods. 1, 2, 3 CMP súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. Súd vydá uznesenie do piatich dní od obmedzenia osobnej slobody umiestneného. Súd doručí uznesenie umiestnenému v zdravotníckom zariadení do 24 hodín od jeho vydania, najneskôr však do piatich dní od obmedzenia osobnej slobody. 12.Článok 17 ods. 6 Ústavy Slovenskej republiky určuje, že prípady, kedy možno prevziať osobu do ústavnej starostlivosti alebo ju v nej držať bez jej súhlasu, ustanovuje zákon. Aby nedochádzalo k zneužitiu ústavnej starostlivosti tým, že by niekto bol v rozpore so zákonom bez jeho súhlasu prijímaný do takéhoto ústavu, v ňom zadržiavaný a ponechávaný, upravuje Civilný mimosporový poriadok v ustanoveniach § 252 až § 271 osobitné konanie o vyslovenie prípustnosti prevzatia alebo držania v zdravotníckom zariadení súdom (tzv. detenčné konanie). Ako už vyslovil Najvyšší súd Slovenskej republiky vo svojom rozhodnutí zo dňa 28. februára 2008 sp. zn. 3 Cdo 228/2007, rozlišujú sa dve štádia detenčného konania - jednak posudzovanie prípustnosti prevzatia do ústavu zdravotníckej starostlivosti a jednak posudzovanie držania osoby v ústave už umiestnenej. Podľa § 253 CMP zdravotnícke zariadenie, v ktorom je osoba umiestnená, je povinné oznámiť súdu do 24 hodín prevzatie umiestneného bez jeho informovaného súhlasu. Oznamovaciu povinnosť má zdravotnícke zariadenie aj vtedy, ak umiestnený svoj informovaný súhlas odvolá, a to do 24 hodín od odvolania informovaného súhlasu. Ak je umiestnený, ktorý bol prijatý do zdravotníckeho zariadenia s informovaným súhlasom, obmedzený vo voľnom pohybe alebo styku s vonkajším svetom, je toto zdravotnícke zariadenie povinné urobiť oznámenie podľa odseku 1 do 24 hodín od takého obmedzenia. Každé oznámenie zdravotníckeho zariadenia podľa § 253 CMP má za následok začatie konania. Súd teda môže začať konanie aj bez návrhu na základe oznámenia zdravotníckeho zariadenia. Návrh na začatie konania môže podať len
umiestnený. Účastníkmi konania sú umiestnený, zdravotnícke zariadenie a blízka osoba v prípade, ak súd vyhovie jej návrhu, aby ju pribral ako účastníka do konania. 13. Poskytnutie zdravotnej starostlivosti pacientovi bez jeho súhlasu je zákonom o zdravotnej starostlivosti prísne upravené a pripúšťa len štyri prípady: 1. ak ide o neodkladnú starostlivosť, kedy nemožno včas získať pacientov súhlas, ale možno ho predpokladať; 2.v prípade ochranného liečenia uloženého súdom; 3.v prípade ústavnej starostlivosti, ak ide o osobu, ktorá šíri prenosnú chorobu, a ktorá závažným spôsobom ohrozuje svoje okolie; 4. pri ambulantnej alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy: a/ohrozuje seba alebo svoje okolie, b/hrozí vážne zhoršenie jej zdravotného stavu. 14. Podľa § 23 ods. 3 CMP, ak sa konanie začalo bez návrhu, súd konanie zastaví, ak odpadli dôvody, pre ktoré bolo začaté. 15. Podľa § 264 Civilného mimosporového poriadku (ďalej CMP) zdravotnícke zariadenie je vždy oprávnené umiestneného prepustiť, a to aj keď súd rozhodol, že prevzatie do zdravotníckeho zariadenia bolo prípustné. 16. Vykonaným dokazovaním bolo preukázané, že umiestnená bola prevzatá do zdravotníckeho zariadenia z dôvodu porúch správania. S poukazom na takto zistený stav veci , súd dospel k záveru, že umiestnená bola v tomto prípade prevzatá v súlade s § 6 ods. 9 písm. d) zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, pretože v príčinnej súvislosti s ochorením / Dg. záver: F10.8 Iná porucha psychiky a správania zapríčinená užívaním alkoholu (intoxikačná psychóza),Polymorfná psychóza, toxická psychóza, ochorenie z okruhu sch ad diff. dg., stav pacientky vyžaduje akútnu psychiatrickú intervenciu formou hospitalizácie pre riziko ohrozenia seba ako aj iných osôb , teda hrozilo vážne zhoršenie zdravotného stavu, ktoré mohlo mať za následok ohrozenie seba a svojho okolia. 17. Vzhľadom k tomu, že bolo súdom zistené, že dňa 4. 2. 2026 umiestnená udelila zdravotníckemu zariadeniu informovaný súhlas s hospitalizáciou, súd konanie začaté bez návrhu na základe oznámenia zdravotníckeho zariadenia o prevzatí umiestnenej bez informovaného súhlasu podľa § 23 ods. 3 CMP, z dôvodu, že odpadli dôvody, pre ktoré bolo začaté, zastavil. 18. O trovách konania rozhodol súd podľa § 52 CMP, podľa ktorého žiadne z účastníkov konania nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Mestskom súde Bratislava II, písomne, v dvoch vyhotoveniach. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie nemá odkladný účinok.

